钦定古今图书集成/明伦汇编/官常典/第351卷 > 高睿
## 钦定古今图书集成/明伦汇编/官常典/第351卷 > 高睿

按《元史高智耀传》：“智耀子睿，资禀直亮。智耀之北使
也，携之以行。及卒，帝问其子安在，近臣以睿见。时年
十六，授符宝郎，出入禁闼，恭谨详雅。久之，授唐兀卫
指挥副使，历翰林待制，礼部侍郎，除嘉兴路总管。境
内有宿盗，白昼掠民财，捕者积十数辈，莫敢近。睿下
令，不旬日生擒之，一郡以宁。擢江东道提刑按察使”，
部内草窃陆梁，声言围宣城。郡将怯懦，城门不开，睿
召责之曰：“寇势方炽，官先示弱，民何所凭？”即令密治
兵卫，而洞开城门，听民出入贸易自便。既而寇以有
备不敢进，遂讨平之。除同佥行枢密院事，迁浙西道
肃政廉访使。盐官州民，有连结党与，持郡邑短长目，
目曰“十老”，吏莫敢问。睿悉按以法，阖境快之。拜江南
行台侍御史，进御史中丞，除淮东道肃政廉访使。盗
窃真州库钞三万缗，有司大索，追逮平民数百人，吏
因为奸利。睿躬自详谳而得其情，即纵遣之，未几，果
得真盗。复拜南台御史中丞，务持大体，有儒者之风
焉。延祐元年卒，年六十有六。累赠推忠佐理功臣、太
傅、开府仪同三司、上柱国，追封宁国公，谥“贞简。”子《纳
麟》，官至太尉、江南诸道行御史台大夫。